Document ID: 32014R0131

KOMISSION TÄYTÄNTÖÖNPANOASETUS (EU) N:o 131/2014,
annettu 11 päivänä helmikuuta 2014,
koboltti(II)asetaattitetrahydraatin, koboltti(II)karbonaatin, koboltti(II)karbonaattihydroksidi(2:3)monohydraatin, koboltti(II)sulfaattiheptahydraatin ja pinnoitetun rakeistetun koboltti(II)karbonaattihydroksidi(2:3)monohydraatin hyväksymisestä rehun lisäaineena annetun täytäntöönpanoasetuksen (EU) N:o 601/2013 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
sekä katsoo seuraavaa:
(1)
Komission täytäntöönpanoasetuksella (EU) N:o 601/2013 (2) hyväksyttiin koboltti(II)asetaattitetrahydraatti, koboltti(II)karbonaatti, koboltti(II)karbonaattihydroksidi(2:3)monohydraatti, koboltti(II)sulfaattiheptahydraatti ja pinnoitettu rakeistettu koboltti(II)karbonaattihydroksidi(2:3)monohydraatti luokkaan ”ravitsemukselliset lisäaineet” ja funktionaaliseen ryhmään ”hivenaineyhdisteet” kuuluvina rehun lisäaineina.
(2)
Lisäaineen koboltti(II)karbonaatti määrittämisen selkeyttämiseksi kobolttihydroksidin kemiallinen kaava olisi poistettava tehoaineista.
(3)
Selkeyden vuoksi ja jotta vältetään rehun lisäaineina hyväksyttyjen seleeniyhdisteiden tunnistenumeroihin liittyvät sekaannukset, on aiheellista muokata teknisesti kobolttiyhdisteiden tunnistenumeroja.
(4)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 12 päivänä kesäkuuta 2012 (3) (4) ja 22 päivänä toukokuuta 2012 (5) antamissaan lausunnoissa, että käyttäjien suojelua koskevista toimenpiteistä olisi säädettävä. Vaatimus, jonka mukaan mahdollisesti hyvin pölyävät yhdisteet on saatettava markkinoille pelletteinä, voitaisiin laajentaa koskemaan muita ei-jauhemaisia muotoja lisäämättä käyttäjille aiheutuvaa riskiä.
(5)
Pinnoitettua rakeistettua koboltti(II)karbonaattihydroksidi(2:3)monohydraattia koskevan hyväksynnän hakija toimitti tiedot sen tueksi, että pinnoitettu aine on koboltti(II)karbonaatti eikä koboltti(II)karbonaattihydroksidi(2:3)monohydraatti. Sen jälkeen kun asia tarkistettiin hakemusasiakirjoista, joihin elintarviketurvallisuusviranomaisen edellä mainittu lausunto (6) perustui, näyttää siltä, että kyseisen tuotteen hyväksynnän ehtoja olisi muutettava vastaavasti.
(6)
Sen seurauksena, että täytäntöönpanoasetuksella (EU) N:o 601/2013 annettiin uusia hyväksyntöjä, komission asetuksen (EY) N:o 1334/2003 (7) koboltti(II)asetaattitetrahydraattia, emäksistä koboltti(II)karbonaattimonohydraattia ja koboltti(II)sulfaattiheptahydraattia koskevat säännökset ovat vanhentuneita, ja ne pitäisi poistaa.
(7)
Näiden muutosten seurauksena täytäntöönpanoasetuksessa (EU) N:o 601/2013 säädettyä siirtymäaikaa olisi jatkettava, jotta sidosryhmät voivat valmistautua täyttämään muutoksista aiheutuvat vaatimukset. Lemmikkieläimille tarkoitetun ravinnon osalta markkinoilla on valtavasti erilaisia tuotteita, joihin sovelletaan erityistä pakkausmerkintäjärjestelmää. Näin ollen on aiheellista pidentää kyseistä siirtymäaikaa, jotta siirtymä olisi kitkaton kyseisille lemmikkieläinravintoalan toimijoille.
(8)
Sen vuoksi täytäntöönpanoasetusta (EU) N:o 601/2013 olisi muutettava.
(9)
Lisäksi olisi vahvistettava siirtymäaika toimijoille, jotka ovat soveltaneet täytäntöönpanoasetuksen (EU) N:o 601/2013 säännöksiä.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Täytäntöönpanoasetuksen (EU) N:o 601/2013 muuttaminen
Muutetaan täytäntöönpanoasetus (EU) N:o 601/2013 seuraavasti:
1.
Lisätään 1 a artikla seuraavasti:
”1 a artikla
Muutokset komission asetukseen (EY) N:o 1334/2003 (8)
Poistetaan asetuksen (EY) N:o 1334/2003 liitteestä alkuainetta E3 Koboltti-Co koskevat kohdat ”koboltti(II)asetaatti, tetrahydraatti”, ”emäksinen koboltti(II)karbonaatti, monohydraatti” ja ”koboltti(II)sulfaatti, heptahydraatti”.
2.
Korvataan 2 artikla seuraavasti:
”2 artikla
Siirtymätoimenpiteet
Sallitaan liitteessä eriteltyjen aineiden, jotka on hyväksytty direktiivillä 70/524/ETY, ja niitä sisältävien rehujen, jotka on valmistettu ja varustettu merkinnöillä ennen 4 päivää syyskuuta 2014 ennen 15 päivää heinäkuuta 2013 voimassa olleiden sääntöjen mukaisesti, saattaminen markkinoille ja käyttö, kunnes varastot loppuvat. Lemmikkieläimille tarkoitetun ravinnon osalta ensimmäisessä virkkeessä tarkoitetun tuotanto- ja merkitsemisajan on päätyttävä 4 päivänä maaliskuuta 2016.”
3.
Korvataan liite tämän asetuksen liitteellä.
2 artikla
Siirtymätoimenpiteet
Sallitaan liitteessä eriteltyjen aineiden, jotka on hyväksytty täytäntöönpanoasetuksella (EU) N:o 601/2013, ja niitä sisältävien rehujen, jotka on valmistettu ja varustettu merkinnöillä ennen 4 päivää syyskuuta 2014 ennen 4 päivää maaliskuuta 2014 voimassa olleiden sääntöjen mukaisesti, saattaminen markkinoille ja käyttö, kunnes varastot loppuvat. Lemmikkieläimille tarkoitetun ravinnon osalta ensimmäisessä virkkeessä tarkoitetun tuotanto- ja merkitsemisajan on päätyttävä 4 päivänä maaliskuuta 2016.
3 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä helmikuuta 2014.

Labels: 0
3
17
6